สำรองเงินปีใหม่1.3แสนล.
ธปท.เตรียมเงินสดให้แบงก์แลกเบิกจ่ายช่วงปีใหม่ 1.3 แสนล้าน เพิ่มจากปีก่อน 4.5% ธนาคารพาณิชย์คึกคักตุนเงินเอทีเอ็ม
19 ธ.ค. 2561

ธปท.เตรียมเงินสดให้แบงก์แลกเบิกจ่ายช่วงปีใหม่ 1.3 แสนล้าน เพิ่มจากปีก่อน 4.5% ธนาคารพาณิชย์คึกคักตุนเงินเอทีเอ็ม
นายสมบูรณ์ จิตเป็นธม ผู้ช่วย ผู้ว่าการสายออกบัตรธนาคาร ธนาคารแห่งประเทศไทย (ธปท.) เปิดเผยว่า ในช่วง 1 สัปดาห์ก่อนเทศกาลปีใหม่ 2562 ซึ่งเป็นช่วงที่ประชาชนมีความต้องการใช้ธนบัตรสูงกว่าปกติ ธปท. คาดว่าธนาคารพาณิชย์จะเบิกจ่ายธนบัตรจาก ธปท. สุทธิประมาณ 1.3 แสนล้านบาท เพิ่มขึ้น 4.5% จากช่วงเดียวกันของ ปีก่อน ทั้งนี้ ธปท.ได้กำชับให้ธนาคารพาณิชย์เตรียมสำรองธนบัตรใหม่ชนิดราคาต่างๆ เพื่อให้สามารถรองรับความต้องการของประชาชนได้อย่างเพียงพอ
ด้านธนาคารกรุงศรีอยุธยาเตรียมสำรองเงินสดเพื่อรองรับการเบิกถอนเงินของลูกค้าและประชาชนทั่วไปผ่านเครื่องกรุงศรีเอทีเอ็มและสาขาของธนาคารทั่วประเทศ ในช่วงเทศกาลส่งท้ายปีเก่า ต้อนรับปีใหม่ 2562 ระหว่างวันที่ 28 ธ.ค. 2561-1 ม.ค. 2562 รวมกว่า 1.56 หมื่นล้านบาท เพิ่มขึ้นจากยอดเงินสดที่ลูกค้าใช้จริงในช่วงเวลาเดียวกันของปีก่อนเกือบ 2% ทั้งนี้แบ่งเป็นเงินสดสำรองสำหรับบริการผ่านเครื่องกรุงศรี เอทีเอ็ม 8,370 ล้านบาท และช่องทางสาขาของธนาคาร 7,231 ล้านบาท โดยปัจจุบันธนาคารมีสาขาจำนวน 664 สาขา และเครื่องกรุงศรีเอทีเอ็ม จำนวน 6,634 เครื่องทั่วประเทศ
ธนาคารซีไอเอ็มบี ไทย สำรองเงินสดช่วงเทศกาลปีใหม่ 2561 ผ่านสาขาและตู้เอทีเอ็มจำนวน 123 ตู้ รวมเป็นเงินทั้งสิ้น 310 ล้านบาท
นายธนวรรธน์ พลวิชัย ผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย กล่าวว่า รัฐบาลได้ออกมาตรการกระตุ้นเศรษฐกิจช่วงปลายปี เช่น มาตรการช็อปช่วยชาติ ซึ่งคาดว่าจะมีเม็ดเงินสะพัดจากการลดหย่อนภาษีรวม 1 หมื่นล้านบาท รวมกับการเติมเงินผ่านบัตรสวัสดิการแห่งรัฐ 2,000-3,000 ล้านบาท ทำให้มีเม็ดเงินสะพัดช่วงเทศกาลปีใหม่ 1.2-1.3 หมื่นล้านบาท ช่วยกระตุ้นเศรษฐกิจไทยเพิ่มขึ้น 0.2-0.3% ทำให้ปีนี้เติบโตได้ 4.2% และปี 2562 เติบโตระดับ 4-4.5%
ก่อนหน้านี้ ศูนย์วิจัยกสิกรไทยประเมินว่าเม็ดเงินใช้จ่ายของคนกรุงเทพฯ ในช่วงเทศกาลปีใหม่ 2562 จะอยู่ที่ 3.08 หมื่นล้านบาท ขยายตัว 4.1% แยกเป็นค่าใช้จ่ายอาหารและเครื่องดื่ม 9,400 ล้านบาท ท่องเที่ยวในประเทศ (ค่าเดินทางกลับบ้าน เดินทางท่องเที่ยว รวมถึงค่าที่พัก) 8,800 ล้านบาท ซื้อของขวัญ/ของฝาก 8,400 ล้านบาท การให้เงินพ่อแม่/พี่น้อง 2,100 ล้านบาท และทำบุญ/ไหว้พระ 1,600 ล้านบาท และค่าใช้จ่ายอื่นๆ (ดูหนัง ฟังเพลง บริจาคสิ่งของ) 500 ล้านบาท ทั้งนี้งบประมาณใช้จ่ายเฉลี่ยต่อคนอยู่ที่ 5,600 บาท เทียบกับปี 2561 ที่ค่าใช้จ่ายเฉลี่ยต่อคนอยู่ที่ 5,400 บาท